Niels Stensen

Niels Stensen eller Steensen, latinisert form Nicolaus Steno (1638–1686) var en dansk naturforsker som studerte i Italia og var livlege til hertugen av Toscana. Han var den første som kunne påvise at sedimentære lag opprinnelig ble avsatt i horisontalt leie på hverandres overside i et flytende medium. Han ble katolsk biskop, og er blitt saligkåret.

Liv og virke
Etter å ha avsluttet universitetsutdannelsen i fødebyen København, der han leste medisin fra 1656 til 1659 under bl.a. den fremragende danske medisiner og anatom Thomas Bartholin, reiste han ut i Europa. Ved universitetene i Leiden (Nederland), Paris, Montpellier (Frankrike) og Pisa (Italia) kom han i kontakt med prominente medisinere og andre forskere, og takket være sin gode observasjonsevne oppdaget han fort viktige sammenhenger. På en tid da forskning i faget naturvitenskap innebar granskning av de gamle antikke autoriteter, hadde Stensen mot til å stole på sine egne øyne, selv når det han observerte avvek fra tidligere etablert innsikt.

 Anatomi og medisin 
Stensens evner som lege og anatom ble klart allerede mens han var ung mann. Han gjorde inntrykk med sine dissekeringer av hesteøyner, noe han av og til gjorde under selskaper blant fint folk. Han oppdaget spyttkanalen fra parotidkjertelen, og denne kanalen bærer nå hans navn (Stenokanalen). Stensen undersøkte og beskrev for første gang tåre- og spyttkjertlene, og redegjorde for forskjellen mellom kjertler og lymfeknuter. Han studerte muskelsystemet og muskelsammentrekninger, og benyttet seg av geometri for å vise at muskelsammentrekningene endret muskelens form, men ikke dens volum.

Senere i livet avdekket han betydningen av hjertets muskelsammentrekninger (tidligere var det vanlig å anta at hjertet genererte varme, ikke at det pumpet blod).

Niels Stensen dro i 1664 til Paris, der han oppholdt seg fra november til september 1665 hos mesenen Melchisédek Thévenot. I den perioden holdt Stensen et foredrag om hjerneanatomi, der han skildret disseksjoner av hjernen og samtidig kritiserte tidligere spekulasjoner om funksjonen til hjernedelene. Det var særlig den engelske anatomen Thomas Willis og den franske filosofen Descartes som ble kritisert. Foredraget ble i 1669 utgitt som bok.

I 1672 skrev han den første medisinsk sakkyndige beskrivelse av den medfødte hjertefeil som senere er blitt kjent som Fallots tetrade.

Geologi og paleontologi

I oktober 1666 fanget to fiskere en svær hai nær byen Livorno, og Ferdinando II de' Medici, storhertug av Toscana, beordret dets hode oversendt til Stensen. Stensen dissekerte hodet og offentliggjorde sine funn i 1667. Han bemerket at haitennene minnet sterkt om visse steingjenstander som tidligere var funnet i bergformasjoner, gjenstander som hans lærde samtidige kalte glossopetrae eller «tungesteiner». Dette, innså Niels Stensen, var fossile haitenner. På bakgrunn av dette, og av forstenede snegler, ble han i stand til å forklare fenomenet fossiler. Det var han som bidro til vitenskapen med den innsikt at fossilene var rester av en gang levende organismer, og ikke en slags naturlige steinutvekster slik mange på den tid tentativt antok. Slik blant annet Stensens kjente og lærde samtidige, pater Athanasius Kircher, som på aristotelisk vis formodet at det var en iboende egenskap ved jorden at den var i besittelse av «en forsteinende dygd som gjennomsyret hele geokosmos».

Stensen var den første som kunne vise hvordan sedimentære lag ble avsatte i havet, slik at yngre bergarter ble liggende oppå eldre. Han publiserte sine geologiske studier i De solido intra solidum naturaliter contento dissertationis prodromus («Foreløpig utkast til en avhandling om et fast legeme naturlig innesluttet i et fast legeme»).

 Mineralogi 
Ved undersøkelser av kvarts oppdaget Niels Stensen loven om vinkelkonstans, altså det forhold at krystallenes overflater alltid står i samme vinkelgradsforhold til hverandre, og det fullstendig uavhengig av størrelse eller form. Han gikk derfor inn for at dette måtte være en egenskap ved alle mineralkrystaller, og dermed la han grunnlaget for moderne krystallografi.

Katolsk prest
Stensen ble kritisk til den lutherske lære som han var oppdratt i. Han møtte den katolske kirke da han studerte i Firenze, og etter teologiske studier konverterte han i november 1667 til katolisismen. Han ble ordinert til prest i 1675, og som prest virket han i Firenze til 1677 som lærer for arveprinsen.

Titulærbiskop, apostolisk vikar for Det apostoliske vikariat for Norden
Han ble den 21. august 1677 utnevnt til apostolisk vikar for Det apostoliske vikariat for Norden. Han ble utnevnt til titulærbiskop av Titopolis den 13. september 1677.  Den 19. september ble han bispeviet av kardinal Gregorio Giovanni Gasparo Barbarigo, biskop av Padova. Medkonsekrerende var Pier Antonio Capobianco, emeritert biskop av Lacedonia, og François Pallu M.E.P., som var apostolisk vikar av Tonkin.  

Fra 1678 til 1682 var han i tillegg hjelpebiskop i Münster og Paderborn i Nord-Tyskland, og slik også assisterende fra 1680 fyrstbiskopen av Paderborn og Münster, Ferdinand von Fürstenberg.

Som apostolisk vikar ble han ansvarlig for de spredte katolikker i Nord-Tyskland og Skandinavia, som var ansvarsområdet for Det apostoliske vikariat for Norden. Det hadde sitt bispesete Schwerin. 

I Schwerin døde han den 5. desember 1686. Hans siste ord skal ha vært bønneropet Jesus, sis mihi Jesus.

Saligkåring
Den 23. oktober 1988 ble biskop Niels Stensen saligkåret av pave Johannes Paul II. Niels Stensens legeme ligger i en sarkofag i kirken San Lorenzo i Firenze.

Hans minnedag i den katolske kirke er den 25. november, dødsdagen etter den julianske kalenderen, men den 5. desember, dødsdagen etter den gregorianske kalenderen, nevnes også som minnedag.

Bibliografi
Anatomical Observations (1662)
De solido intra solidum naturaliter contento dissertationis prodromus (Foreløpig utkast til en avhandling om et fast legeme naturlig innesluttet i et fast legeme) (1669)
Elementary Mylogical Specimens (1669)
Discours sur L'Anatomie du Cerveau, 1669, Paris. Basert på foredrag holdt i Paris 1665. Faksimile .
 Utgitt på dansk ved Troels Kardel som Foredrag om Hjernens Anatomi (1669/1997), Nyt Nordisk Forlag Arnold Busck, ISBN 87-17-06706-5. Boka inneholder i tillegg til foredraget også kommentarer av rektor Kjeld Møllgård, overlege Margrethe Herning og Troels Kardel.
Of the anatomy of the Brain (1671)

 Episkopalgenealogi 
Hans episkopalgenealogi er:

 Kardinal Guillaume d'Estouteville (1403-1483)
 Pave Sixtus IV (1414-1484) *bispeviet 1471
 Pave Julius II (1443-1513) *1481
 Kardinal Raffaele Sansoni Riario (1461-1521) *1504
 Pave Leo X (1475-1521) *1513
 Pave Klemens VII (1478-1534) *1517
 Kardinal Alessandro Farnese (1468-1549) *1519
 Kardinal Francesco Pisani (1494-1570) *1527
 Kardinal Alfonso Gesualdo di Conza (Gonza) (1540-1603) *1564
 Pave Klemens VIII (1536-1605) *1592
 Kardinal Pietro Aldobrandini (1571-1621) *1604
 Kardinal Laudivio Zacchia (1565-1537) *1605
 Kardinal Antonio (Marcello) Barberini (sr.), O.F.M. Cap. (1569-1526) *1625
 Kardinal Marcantonio Bragadin (1591-1658) *1629
 Kardinal Gregorio Giovanni Gasparo Barbarigo (1625-1697) *1657
 Biskop Niels Stensen (1565-1637) *1605stensen, lest 27. desember 2021

 Referanser 

Litteratur
 Hans Kermit: Niels Stensen – naturforsker og helgen, Tromsø: Ravnetrukk, Universitetet i Tromsø, 1998 (detaljer)
www.katolsk.no: Den salige Niels Stensen 
 Alan Cutler: The Seashell on the Mountaintop: A Story of Science, Sainthood, and the Humble Genius Who Discovered a New History of the Earth, 2003 ISBN 0-525-94708-6
 Frank Sobiech: Herz, Gott, Kreuz. Die Spiritualität des Anatomen, Geologen und Bischofs Dr. med. Niels Stensen (1638–86) (Westfalia sacra; 13), Münster 2004
 Frank Sobiech: «Blessed Nicholas Steno (1638-1686). Natural-History Research and Science of the Cross», i Australian EJournal of Theology, August 2005, Issue 5,  
 Hermann Wieh: Niels Stensen - Sein Leben in Dokumenten und Bildern, Würzburg 1988(https://web.archive.org/web/20060307211317/http://dlibrary.acu.edu.au/research/theology/ejournal/aejt_5/Sobiech.htm)

 Eksterne lenker 

 Stenoartikkel UC Berkeley
 Steno
 Niels Stensen
 Niels Steensen – anatom, geolog, biskop – en kort biografi
 Biografi om Niels Steensen
 Niels Steensens Gymnasium
 Niels Stensen Biografi (tysk)

Kategori:Danske katolske biskoper
Kategori:Danske katolske biskoper utenfor hjemlandet
Kategori:Ikketyske katolske biskoper i Tyskland
Kategori:Danske geologer
Kategori:Paleontologer
Kategori:Alumni fra Københavns Universitet
Kategori:Personer fra København
Kategori:Saligkårede
Kategori:Linjen d'Estouteville